NÕUKOGU DIREKTIIV,

19. september 1983,

millega viiendat korda (asbest) muudetakse direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega

(83/478/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut, 1

võttes arvesse Euroopa Parlamendi arvamust,2

võttes arvesse majandus- ja sotsiaalkomitee arvamust3

ning arvestades, et:

asbesti ja teatavate seda sisaldavate toodete kasutamisel võivad keskkonda sattuda inimtervist kahjustavad kiud ja tolm, mis võivad põhjustada asbestoosi ja vähktõbe;

profülaktika on parim viis kaitsta inimese tervist;

väga tõhus viis inimese tervist ja keskkonda kaitsta on teatavate kiudude, näiteks kroküdoliidi (sinine asbest), mis on mõnede teaduslike allikate kohaselt eriti ohtlikud, kasutamise keelamine;

kroküdoliidi kasutamist ei ole praegu siiski võimalik täielikult keelata; oleks põhjendamatu eeldada, et kõik seda sisaldavad tooted turult kõrvaldataks, arvestades, et nende toodete käitlemine nende kõrvaldamise või hävitamise eesmärgil kujutaks endast inimtervisele ohu allikat, sest selles protsessis satuksid kiud keskkonda;

teatavaid kroküdoliiti sisaldavaid tooteid, nagu tihendid ja asbesttsementtorud või hüdrotrafod, ei saa lähemas tulevikus ühenduse tasandil asendada asendustoodetega, millel on vähemalt samaväärsed omadused;

on vaja ette näha erilised märgised, mis osutavad ohtudele seoses asbestkiude sisaldavate toodete kasutamisega;

mõnes liikmesriigis kehtivad nende toodete märgistamise suhtes eeskirjad, mis erinevad üksteisest turustustingimuste poolest;

käesoleva direktiiviga piiratakse kroküdoliidi ja kroküdoliidikiude sisaldavate toodete turustamist ja kasutamist;

muude asbestkiudude ja neid kiude sisaldavate toodete turustamise ja kasutamise piirangud võivad edendada inimtervise kaitset; kuni ühenduse sätete vastuvõtmiseni selliste piirangute kohta piirduvad nende kiudude ja toodetega seotud ühtlustusmeetmed märgistamise suhtes kehtivate sätetega;

käesoleva direktiiviga ette nähtud erandisüsteemi on vaja korrapäraselt läbi vaadata vajaduse korral asjakohaste muudatuste tegemiseks, võttes arvesse tehnika ja teaduse edusamme ning võimalusi kroküdoliidi asendamiseks vähem ohtlike ainetega;

teatavates liikmesriikides kehtestatud keelud teatavate asbestkiudude suhtes ning mitmesugused sätted toodete märgistamise kohta mõjutavad ühisturu toimimist; sellepärast on vaja ühtlustada liikmesriikide asjakohased õigus- ja haldusnormid ning vastavalt muuta direktiivi 76/769/EMÜ,4 mida on viimati muudetud direktiiviga 83/264/EMÜ,5

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/769/EMÜ lisa muudetakse I lisaks.

Artikkel 2

Direktiivi 76/769/EMÜ I lisasse lisatakse järgmine punkt 5:

"5. Asbestkiud

5.1. Kroküdoliit CAS nr 12001-28-4* 5.1. Selle kiu ning seda kiudu sisaldavate toodete turustamine ja kasutamine keelatakse. Iga liikmesriik võib siiski lubada seda kiudu sisaldavate toodete turustamist kuni 30. juunini 1988 tingimusel, et need tooted on valmistatud enne 1. jaanuari 1986. Iga liikmesriik võib samuti olla vabastatud seda kiudu sisaldavate toodete kasutamise keelust tingimusel, et need tooted on valmistatud, turustatud või kasutusele võetud enne 1. jaanuari 1986. Samuti võivad liikmesriigid sellest keelust vabastada järgmised tooted, sealhulgas nende valmistamiseks vajalikud kiud ja pooltooted: a) asbesttsementtorud; b) happe- ja temperatuurikindlad tihendid, topendid ja painduvad kompensaatorid; c) hüdrotrafod, ilma et see piiraks muude ühenduse direktiivide sätete kohaldamist.

5.2. Kõik asbestkiud: Kroküdoliit, CAS nr 12001-28-4 Krüsotiil, CAS nr 12001-29-5 Amosiit, CAS nr 12172-73-5 Antofülliit, CAS nr 77536-67-5 Aktinoliit, CAS nr 77536-66-4 Tremoliit, CAS nr 77536-68-6 5.2. Neid kiude sisaldavate toodete turustamist ja kasutamist võidakse lubada üksnes siis, kui tootel on II lisale vastav märgis, ilma et see piiraks punkti 5.1 kohaldamist.

__________

* Number The Chemical Abstract Service registris."

Artikkel 3

Direktiivi 76/769/EMÜ lisatakse järgmine II lisa:

"II LISA

Asbesti sisaldavate toodete märgistamise erisätted

1. Kõikidel asbesti sisaldavatel toodetel või nende pakendil peab olema järgmiselt kirjeldatav märgis:

a) näidisele vastav märgis peab olema vähemalt 5 cm kõrge (H) ja 2,5 cm lai;

b) see peab koosnema kahest osast:

- ülemine osa (h1 = 40 % H) sisaldab valget a-tähte mustal taustal,

- alumine osa (h2 = 60 % H) sisaldab selgesti loetavat standardsõnastust mustas ja/või valges kirjas punasel taustal;

c) kui toode sisaldab kroküdoliiti, asendatakse standardsõnastuses tekst "sisaldab asbesti" tekstiga "sisaldab kroküdoliiti / sinist asbesti".

Liikmesriigid võivad teise lõigu kohaldamisest vabastada tooted, mis on ette nähtud turustamiseks nende territooriumil. Sellest hoolimata peab nende toodete märgisel olema tekst "sisaldab asbesti";

[INSERT IMAGE] Valge "a" mustal taustal

ETTEVAATUST! SISALDAB ASBESTI Asbestitolmu sissehingamine on tervisele ohtlik Järgige ohutusnõudeid Valge ja/või musta kirjaga standardsõnastus punasel taustal

d) kui märgis trükitakse otse tootele, piisab ühest värvist, mis kontrasteerub taustavärviga.

2. Käesolevas lisas osutatud märgis paigaldatakse vastavalt järgmistele reeglitele:

a) igale kõige väiksemale tarneüksusele;

b) kui tootes on asbestipõhiseid komponente, piisab sellest, kui üksnes need komponendid on varustatud märgisega. Märgise nõudmine pole kohustuslik, kui pakendi väiksus või sobimatus muudab võimatuks märgise paigaldamise komponendile.

3. Asbesti sisaldavate pakendatud toodete märgistamine

3.1. Asbesti sisaldavate pakendatud toodete pakendil on selgesti loetaval ja kustutamatul märgisel järgmised andmed:

a) sümbol ja asjakohased ohuviited vastavalt käesolevale lisale;

b) tööohutusjuhend, mis peab olema koostatud vastavalt käesolevas lisas osutatud üksikasjadele, kuivõrd need on kõnealuse toote puhul asjakohased.

Kui pakendil antakse ohutusalast lisateavet, ei tohi see nõrgendada vastavalt punktidele a ja b esitatud andmeid ega olla nendega vastuolus.

3.2. Punktile 3.1 vastaval märgistamisel tuleb kasutada:

- pakendile kindlalt paigaldatud märgist või

- pakendi külge kindlalt seotud märgist või

- trükkimist otse pakendile.

3.3. Asbesti sisaldavaid tooteid, mis pakendatakse üksnes lahtisesse plastikmaterjali vms, käsitletakse pakendatud toodetena ning märgistatakse vastavalt punktile 3.2. Kui tooted sellisest pakendist eraldatakse ja neid turustatakse pakendamata kujul, varustatakse iga kõige väiksem tarneüksus märgistusega vastavalt punktile 3.1.

4. Asbesti sisaldavate pakendamata toodete märgistamine

Asbesti sisaldavate pakendamata toodete märgistamisel vastavalt punktile 3.1 tuleb kasutada:

- asbesti sisaldavale tootele kindlalt paigaldatud märgist või

- sellise toote külge kindlalt seotud märgist või

- trükkimist otse tootele

või kui eespool osutatud viise ei saa mõistlikkuse piires kasutada näiteks toote väiksuse, toote omaduste sobimatuse või teatavate tehniliste raskuste tõttu, tuleb kasutada käsilehte punktile 3.1 vastava märgistusega.

5. Tootele, mida vastavalt selle kasutamiskontekstile võidakse töödelda või viimistleda, tuleks lisada tööohutusjuhend, mis võib olla kõnealuse toote puhul asjakohane, ning eriti järgmised juhised, ilma et see piiraks muude tööohutust ja -hügieeni käsitlevate ühenduse sätete kohaldamist:

- võimaluse korral kasutada välistingimustes või hea ventilatsiooniga ruumis,

- soovitatav on kasutada käsitööriistu või aeglaseid tööriistu, mis on vajaduse korral varustatud asjakohase tolmuimuvahendiga. Kiirete tööriistade kasutamise korral peaksid need alati olema varustatud sellise vahendiga,

- võimaluse korral niisutada enne puurimist või lõikamist,

- tolm niisutada ning paigutada korralikult suletavasse anumasse ja ohutul viisil kõrvaldada.

6. Koduseks kasutamiseks ette nähtud tootel, mida ei ole hõlmatud punktis 5 ning mille kasutamise käigus tõenäoliselt satuvad keskkonda asbestkiud, peaks vajaduse korral olema järgmine ohutusjuhis: "kulumise korral asendada".

7. Liikmesriigid võivad kehtestada asbesti sisaldavate toodete kasutamise suhtes oma territooriumil nõude, et märgistusel tuleb kasutada riigi ametlikku keelt või ametlikke keeli."

Artikkel 4

1. Liikmesriigid jõustavad käesoleva direktiivi täitmiseks vajalikud sätted 30 kuu jooksul alates selle direktiivi teatavakstegemisest.6 Liikmesriigid teatavad sellest viivitamata komisjonile.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 5

Käesolev direktiiv on adresseeritud liikmesriikidele.

Brüssel, 19. september 1983

Nõukogu nimel

eesistuja

G. VARFIS

1 EÜT C 78, 28.3.1980, lk 10.

2 EÜT C 125, 17.5.1982, lk 159.

3 EÜT C 331, 17.12.1980, lk 5.

4 EÜT L 262, 27.9.1976, lk 201.

5 EÜT L 147, 6.6.1983, lk 9.

6 Käesolev direktiiv tehti liikmesriikidele teatavaks 21. septembril 1983.